
 ACORD 168/2008, DE 29 D’OCTUBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 07/A/2008. Autorització de la transmissió de la concessió de radiodifusió sonora en ones mètriques amb modulació de freqüència corresponent a la localitat de La Seu d’Urgell (98.1 MHz)

1. Antecedents

1. El  25 d’abril de 2008 el senyor [...], en nom i representació de les societats Onda Ramblas, SA i d’Urgellesa de Ràdio i Televisió, SA va presentar davant d’aquest Consell un escrit (Registre d’entrada 2.081/2008), sol·licitant l’autorització per a la transmissió de la concessió de l’emissora de ràdio de La Seu d’Urgell, freqüència 98.1 Mhz, per part del seu actual titular, la societat Urgellesa de Ràdio i Televisió, SA, a favor de la societat Onda Ramblas, SA.

2. En data 27 de juny d’enguany, el Consell va trametre un requeriment a la societat Urgellesa de Radio i Televisió, SA, perquè presentés la documentació complementària per resoldre l’expedient. 

3. Atès que la documentació requerida a la sol·licitant no havia estat encara presentada, el 23 de juliol de 2008 el Ple del Consell de l’Audiovisual de Catalunya va acordar ampliar el termini per resoldre i notificar el procediment incoat per a l’autorització administrativa de la transmissió de l’emissora, per un màxim de tres mesos (Acord 124/2008, de 23 de juliol). 

4. El 19 de setembre de 2008 va tenir entrada en aquest Consell la documentació sol·licitada.

5. Mitjançant Acord del Govern de la Generalitat de data 6 d’abril de 1993, es va atorgar, a la societat Urgellesa de Ràdio i Televisió,SA, la concessió del servei públic de radiodifusió sonora en ones mètriques amb modulació de freqüència, a la localitat de La Seu d’Urgell en la freqüència 98.1 MHz. El període concessional va finalitzar el dia 6 d’abril de 2003. Per acord de Govern de la Generalitat de Catalunya, de 17 de maig de 2005, es va acordar renovar la concessió. El contracte concessional es va signar el 26 d’octubre de 2006. 

6. La totalitat del capital social de la societat Urgellesa de Radio i Televisió,SA l’ostenta la societat Nueva Conexión, SL. A la seva vegada les participacions socials de Nueva Conexión, SL són titularitat del Sr. [...] (63,11%),  Sra. [...] (36,74%), Sr.[...] (0,045%), Sr. [...] (0,045%) i Sr. [...] (0,045%). 

7. Vist l’informe dels serveis jurídics del Consell de l’Audiovisual de Catalunya.

2. Consideracions jurídiques

2.1 Marc Legal.

La normativa aplicable a l’autorització del títol concessional ve constituïda per la Llei 31/1987, de 18 de desembre, d’ordenació de les telecomunicacions (en endavant, LOT), que és normativa bàsica, i pel Decret 269/1998, de 21 d’octubre, de règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials. La normativa esmentada resulta d’aplicació, atesa la suspensió de la vigència i aplicació de l’article 56 de la LCA acordada pel Tribunal Constitucional, arran la interposició, l’1 d’agost de 2006, del recurs d’inconstitucionalitat presentat per l’Advocat de l’Estat en representació del President del Govern.

Tant la LOT com el Decret 269/1998 permeten la transmissió de les concessions de radiodifusió sonora. L’apartat 2 b) de la disposició addicional sisena de la LOT estableix que sempre que l’adquirent reuneixi els requisits legals, la concessió serà transmissible, prèvia autorització administrativa. I l’article 8 del Decret 269/1998 assenyala quins son els requisits necessaris per autoritzar la transmissió de la concessió. 

2.2. Descripció de la transmissió sotmesa a autorització i de la societat adquirent

Les societats Urgellesa de Radio i Televisió, SA i Onda Ramblas, SA van presentar un escrit sol·licitant la transmissió de la titularitat de la concessió de l’emissora de radiodifusió sonora amb freqüència modulada, ubicada a la localitat de La Seu d’Urgell (98.1 Mhz). 

De l’escrit de sol·licitud es desprenen les circumstàncies següents:

1. La societat Urgellesa de Ràdio i Televisió, SA és la concessionària de     l’emissora de radiodifusió sonora amb freqüència modulada a la localitat de La Seu d’Urgell (98.1 Mhz).

2. La societat concessionària manifesta la seva voluntat de transmetre la citada concessió a la societat Onda Ramblas, SA. 

Pel que fa a la societat adquirent, Onda Ramblas, SA té un capital social de 60.101,21€, representat per 10.000 accions nominatives de 6.010121€ cadascuna d’elles, numerades de l’1 al 10.000 ambdues incloses.

El titulars de les accions són el Sr. [...] (98,5%), la Sra. [...] ( 1%) i el Sr. [...] (0,5%). 

La societat Onda Ramblas, SA a Catalunya és titular de concessions de ràdio en freqüència modulada a les localitats de Barcelona (89.8 Mhz), Igualada (92.2 Mhz), Tarragona (91.0 Mhz), Tortosa (98.0 Mhz), Girona (89.9 Mhz), La Jonquera (88.0Mhz). Així mateix Onda Ramblas, SA és titular d’una concessió DAB d’àmbit nacional de Catalunya amb desconnexions provincial, concessions DAB d’àmbit supracomarcal a Barcelona, Tarragona i Montsià-Baix Ebre  i concessions  DAB d’àmbit comarcal a  Bages i  Osona.

Cal posar de manifest que la societat Rambla Lleida Radio,SA, titular d’una concessió a Balaguer (105.8 Mhz), està participada pel Sr. [...] (99%), Sra. [...] (0,5%) i Sr. [...] (0,5%).

Onda Ramblas, SA participa  [...] en la societat Sociedad de Radio Digital Terrenal, SA concessionària d’una llicencia amb cobertura estatal, i també participa en el capital de la societat Gibson Time,SL [...], concessionària de TDT local a la demarcació de Barcelona (canal 48 programa 3).

2.3. Incidència de la transmissió sotmesa a autorització en el pluralisme 

Analitzada la documentació aportada, els criteris de determinació del límit de les concentracions de mitjans de comunicació, establerts pels apartats 2 i 3 de l’article 40 de la LCA, i vista l’oferta de ràdio i televisió de l’àrea de difusió de La Seu d’Urgell, es conclou que l’operació descrita s’adequa a les garanties de pluralisme i control de les concentracions de comunicació audiovisual establertes en el Títol IV, Capítol II de la Llei 22/2005, de 29 de desembre, de la comunicació audiovisual de Catalunya.

Així mateix, l’operació també s’ajusta als criteris que determina la legislació bàsica estatal, que en el cas que ens ocupa són els que estableix l’apartat 1 d) i e) de la disposició addicional sisena de la LOT. 
2.4. Compliment de requisits per part de la societat adquirent
Cal manifestar que la sol·licitud de transmissió presentada no es va acompanyar d’una escriptura pública acreditativa de la transmissió de la concessió de ràdio, condicionada a la prèvia i preceptiva autorització del Consell. Per tant, l’autorització de la transmissió ha de quedar condicionada a la acreditació davant aquest Consell, per part de la societat adquirent, tant de la formalització de la transmissió com de la constitució d’una nova garantia o, en el seu cas, la subrogació en la garantía ja existent.

Finalment, de la documentació aportada i de la informació que consta en aquest Consell es desprèn que Onda Ramblas, SA compleix la resta de requisits que estableix l’article 8 del Decret 269/1998, de 21 d’octubre, de règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials.
Per tot l’exposat, el Ple del Consell de Audiovisual de Catalunya adopta els següents:

ACORDS
1. Atorgar l’autorització per a la transmissió de la concessió de radiodifusió sonora en ones mètriques amb modulació de freqüència corresponent a la localitat de La Seu d’Urgell (98.1MHz), a favor de la societat Onda Ramblas,SA. 

Dita autorització queda condicionada a l’aportació davant aquest Consell, en el termini màxim de (2) dos mesos, de l’escriptura pública en què s’hagi formalitzat l’operació de transmissió, així com de l’acreditació per part d’Onda Ramblas,SA de la subrogació en la garantía dipositada pel concessionari o la constitució d’una altra equivalent. 

2. Fer avinent que l’autorització de la transmissió comporta la subrogació de l’adquirent en tots els drets i obligacions del transmissor derivats de la concessió.

3. Notificar aquest Acord a les societats interessades, Urgellesa de Ràdio i Televisió SA i Onda Ramblas, SA.

4. Notificar aquest Acord, per al seu coneixement, a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació, i a la Comisión del Mercado de las Telecomunicaciones.

Barcelona, 29 d’octubre de 2008

Josep M. Carbonell i Abelló



Santiago Ramentol i Massana

President





Conseller secretari

